Tommy Dinesen (SF), 1998-02-19:
Der er ikke noget at sige til den debat, der er foregået på Bornholm - det kan man se i Bornholms Tidende, og det har vi vel også kunnet høre og se i radio og tv fra Bornholm - for den livsnerve, der er så vigtig for øerne, er jo færgefarten, og det er noget, som alle har en holdning til, og det er derfor, mange af de forskellige forslag, der har været fremme, har været så heftigt diskuteret.
Forhistorien er jo, at samtlige partier her i Folketinget - og det synes jeg er en god ting - sidste gang var enige om at gå sammen om en forespørgsel og en dagsorden.
Og nu ligger rapporten der, og hr. Ole Donner har så ment, at vi skulle tage forespørgslen uden at spørge, om de andre partier ville være med, og det er i orden, men jeg har hele tiden ment, at det var vigtigt, at vi stod sammen om det her, og det gør vi så om forslaget til vedtagelse som sådant.
Da vi fra SF's side sagde, at vi ville bede om en forespørgsel, hvor vi ville prøve på at få de andre partier med, blev vi bedt om at vente, fordi ministeren bl.a. skulle have et møde med bornholmerne eller i hvert fald nogle af dem, og det afventede vi, og det er der jo også kommet noget ud af, som flere af ordførerne har været inde på. Så skal jeg komme frem til, hvad der er SF's holdning
til den fremtidige færgebetjening
Så kan man spørge, om den skal være ny, og dertil vil jeg sige, at den i hvert fald skal være meget nyere; det er vi åbne over for, og vi ser gerne en ny ro-ro-færge, hvis det er det, der er behov for.
Og skal man have hurtigfærger, er der i hvert fald ingen tvivl om, at de skal have gasturbiner. Og man skal selvfølgelig også have de sidste teknologiske fremskridt med, og tiden går jo hurtigt inden for den branche: For 10 år siden var der slet ingen katamaranfærger, og i dag er nogle af dem altså gevaldig store, og skrogformerne er anderledes, og støjen er væk.
Det er simpelt hen udviklingen, der er løbet stærkt.
Og dér har vi den holdning, at vi tror, at energiregnskabet dermed kan blive bedre, også med det, der ligger i rapporten, hvor man bl.a. fremfører noget, som jeg synes er genialt: at man kan lade færgerne sejle stærkt, når der er behov for det, og til gengæld om vinteren og på de dage, hvor ikke mange benytter færgerne, lade dem sejle de 20 knob, som er den almindelige fart for en færge, for det gør, at udledningerne fra færgernes motorer ikke bliver så slemme, som vi hidtil har set.
Vi ved jo, at der i dag kommer ret meget svovl, og hvad ved jeg af forskellige ting, op af skorstenene på de gamle færger, fordi de gamle færger bruger noget dårlig olie, og her er der nogle fordele ved de nye færger.
Og jeg tror også, at hvis man får regnet det med, som desværre ikke er med i den rapport, der foreligger, nemlig hvor meget energi der vil blive brugt, når vi får den faste forbindelse over Øresund og får eltog fra København til Ystad osv., så vil der blive et helt andet energiregnskab.
Man har gjort noget lignende før, idet man lavede et energiregnskab for Cat-Link-færgerne fra Århus til Kalundborg og videre med toget til København, og her viste
det sig, at det at fragte en person på den måde ikke kostede meget mere olie, end hvis det foregik over Storebælt. Så der er altså nogle muligheder her i fremtiden, som kan gøre det bedre, og det vil vi godt være med til at se på. Samtidig skal man også tage dét op, at når der i højtiderne er mange bilister og øvrige passagerer, der skal med en færge, og det er en hurtigfærge, skal der altså to almindelige færger til for at fragte det samme over.
Og regner man dét ud i penge, så koster en katamaran eller en anden form for hurtigfærge vel i dag noget i retning af 400-500 mio. kr., hvorimod det altså, hvis det skulle være to færger af den slags, der er i dag, men nyere, ryger op i nærheden af 800 mio. kr. Og hvis man husker, at DSB i sine annoncer rundt omkring, da den faste forbindelse over Storebælt kom i gang, flyttede Sjælland helt over til Fyn, kan jeg sige med hensyn til Bornholm, at hvis der er en hurtigfærge fra Ystad til Bornholm og man tager toget fra København til Ystad, vil der også ske det, at Bornholm bliver flyttet nærmere til København, i hvert fald på samme måde, som Århus er det i dag, altså med den samme tidsfaktor: 2½ time fra København til Bornholm, for det er den tid, en togpassager bruger fra København til Århus. Vi synes også, det er fornuftigt med flerårige budgetter, og det har vi sagt ja til andre steder, bl.a. i forbindelse med privatbanerne, og derfor synes vi, det er i orden.
Men hensyn til fragtpriserne, som også har været diskuteret, vil vi godt være med til at se på det område også og ikke bare vedrørende Bornholm, men også de andre øer, der findes.
Det er noget, vi har været talsmænd for, også når vi har diskuteret de andre øer i Danmark.
Vi mener også, at det er i orden, at man laver de aftaler med Bornholms Amt, der er nævnt i forslaget til vedtagelse.
Men med baggrund i det forslag er der måske nogle, der føler, at det hele bliver udsat, men det er ikke meningen; det vil vi godt garantere for fra SF's side.
Det, der er meningen med det, er selvfølgelig at få et ordentligt beslutningsgrundlag.